khistorydata/jeongjo-sjw-relations huggingface dataset:
정조 3년
己亥九月二十一日辰時。上御誠正閣。晝講入侍時。特進官金魯鎭。同知事李性源。參贊官沈念祖。侍讀官金翊休。檢討官徐有成。假注書徐鼎修。記事官李信祜鄭東浚。宗臣安春君烿。行副護軍李奎章。以次進伏訖。上進講論語。讀前受音。自晉文公譎而不正。止可以謂文矣。翊休進讀。自子言衛靈公之無道也。止小人下達。上又讀新受音訖。翊休曰。人君之政。用人爲要。雖如衛靈公之無道。能用三臣。得免於喪邦。而況有道之君。任用群賢。則其效豈止於保位而已乎。用才非難。用當其才爲難。祝鮀之佞。王孫賈之問奧竈。而其才長於宗廟。軍旅之事。如使靈公。用違其才。雖有三臣。何益之有。虞廷之皐夔稷契。各專一官。委任責成。故虞舜之治。後世無及焉。用才之道。當如大匠之用木。舍短取長。各適其宜而已。隨才任用之道。豈非自上體念處乎。亂臣賊子。人皆得以誅之。夫子所以沐浴而請討陳恒者也。如使魯君。能從夫子之言。克正陳恒之罪。則魯可無三家之患。晉豈有三卿之亂乎。惜乎夫子之言。不見用於當日。亂逆接跡而起也。今日群臣沐浴之請。首尾四載。誠意未孚。兪音尙閟。此固臣等之罪。而元惡假息。天討不行。其將人不得爲人。國不得爲國。其在明天理正人紀之道。惟願亟允三司之請焉。人臣事君。有犯而無隱。犯顔敢諫。當以勿欺爲本。如未能無隱而有犯。則是犯上也。必也先之以勿欺而後。方可以犯顔諫爭。而在人主則必恢容直之量。可致敢諫之人矣。其於容受直言之道。益加體念。是臣區區之望也。有成曰。上番幾皆陳達。而聖人雖於隣國之賊。猶且沐浴而請討。臣等則君讎國賊。尙未討誅。王章由是而未振。輿憤由此而益激。豈不悶迫乎。雷變之後。連下求言之敎。而目下之言。無過於三司之言也。伏望亟從三司之請焉。性源曰。沐浴之義。上下番儒臣。皆已陳達。其言誠好矣。伏願體念焉。魯鎭曰。聖人沐浴請討。乃所以明天理正人彝之公心也。此等處體念焉。念祖曰。魯君若從孔子之請。則畢竟必無三家之患矣。此等處深加留神焉。上曰。衛靈公之無道。猶不至於桀紂之甚。而若無三人之功。則亦將不免於亡國矣。有成曰。賢在位能在職。如王孫賈之類有之。故能免喪位矣。上曰。聖人急於懲討。至爲沐浴齋戒。則宜有感動之理。而哀公終不聽焉。是可怪也。性源曰。孔子豈不知哀公之必不從。而第以大義不可不明。故沐浴而告之矣。上曰。禮房承旨入侍。右承旨徐有防進伏。命書傳敎曰。明日展拜景慕宮。仍行酌獻禮。以此。分付。有防曰。明日景慕宮酌獻禮親祭祭文。當爲製進。藝文提學黃景源。卽爲牌招。使之製進。何如。上曰。依爲之。出擧條命書傳敎曰。出宮門路以弘化門爲之。上曰。輪對官入侍。西部奉事申光權。南部奉事金載久。東部奉事柳詢。北部奉事李齊淵。義盈庫奉事柳煥星進伏。上曰。輪對官以次進前。光權進伏奏職姓名。上曰。職掌何也。光權曰。道路橋樑家垈打量等事矣。上曰。有弊瘼所懷乎。光權曰。無之矣。上曰。汝誰之族乎。光權曰。申致權之族。申叔舟之子孫也。命退。載久進伏奏職姓名訖。上曰。職掌何也。載久曰。道路橋梁家垈打量等事也。上曰。有弊瘼所懷乎。載久曰。無之矣。命退。齊淵進伏奏職姓名訖。上曰。職掌何也。齊淵曰。道路橋梁家垈打量等事也。上曰。有弊瘼所懷乎。齊淵曰。無之矣。命退。詢進伏奏職姓名訖。上曰。職掌何也。詢曰。道路橋梁家垈打量等事也。上曰。有弊瘼所懷乎。詢曰。無之矣。命退。煥星進伏奏職姓名訖。上曰。職掌何也。煥星曰。燭色矣。上曰。有弊瘼所懷乎。煥星曰。別無大端弊瘼矣。上曰。些小弊瘼有之乎。煥星曰。煩屑不敢。仰達矣。上曰。燭貢本多弊端。何曰無之乎。煥星曰。元貢人與別貿貢人。連爲相訟矣。上曰。何以處決乎。煥星曰。以從文券施行題給矣。命退。諸臣以次退出。
정조 3년
己亥九月二十一日巳時。上御誠正閣。軍士房承旨入侍時。行左承旨鄭民始。記事官李兢淵李信祜鄭東浚。以次進伏訖。上命傳敎曰。明日動駕。御營廳隨駕。餘勿留營。亦勿留陣。又命書傳敎曰。在前減膳時。軒懸鼓吹。雖不樂作。陳列則依例擧行矣。明日動駕。軒懸鼓吹。竝與陳列等事。而置之事。分付。上命退。諸臣以次出。
정조 3년
行都承旨洪國榮宿衛所直。行左承旨鄭民始坐。右承旨徐有防坐直。左副承旨李在學坐。右副承旨沈念祖坐。同副承旨南鶴聞坐。注書李兢淵藥院直一員未差。假注書徐鼎修仕直。事變假注書閔孝克仕。
정조 3년
大駕詣景慕宮入齋室後。政院玉堂藥房口傳問安。答曰。知道。
정조 3년
王大妃殿惠慶宮遣承旨問安。答曰。知道。
정조 3년
以排設房司鑰林與壽照律單子。傳于南鶴聞曰。分揀放送。
정조 3년
傳于徐有防曰。曬書展拜。以二十五日爲之。
정조 3년
徐有防以禮曹言啓曰。今九月十八日所下傳敎中。自今日減膳五日事。命下矣。五日之限。止於今日。自明日依例復舊封進之意。分付。何如。傳曰。允。
정조 3년
己亥九月二十二日辰時。上詣景慕宮。擧動入侍時。行都承旨洪國榮。行左承旨鄭民始。右承旨徐有防。左副承旨李在學。右副承旨沈念祖。同副承旨南鶴聞。記事官李兢淵。假注書徐鼎修。記事官李信祜鄭東浚。以次侍立訖。上具遠遊冠絳紗袍。乘輿出協陽門。至明政門外。降輿乘輦。出弘化門。詣景慕宮。至大門外。降輦乘輿。入齋室。改具冕服。仍詣殿內奉審訖。仍行酌獻禮。禮畢。還齋室。改具遠遊冠絳紗袍。出齋室。乘輿出大門外。降輿乘輦。還宮。由弘化門至明政門外。降輦乘輿。還內。諸臣以次退出。
정조 3년
己亥九月二十二日初更四點。上御誠正閣。坐直承旨入侍時。行左承旨鄭民始。右承旨徐有防。記事官李兢淵李信祜鄭東浚。以次進伏訖。上命書公事判付。上曰。適有小饌。自惠慶宮來。故饋卿等。仍命賜饌。上命退。諸臣以次出。
정조 3년
行都承旨洪國榮宿衛所直。行左承旨鄭民始坐。右承旨徐有防坐。左副承旨李在學坐直。右副承旨沈念祖坐直。同副承旨南鶴聞坐。注書李兢淵藥院直一員未差。假注書徐鼎修仕直。事變假注書閔孝克仕。
정조 3년
徐有防啓曰。今九月二十四日。祿都目政事爲之之意。敢啓。傳曰。知道。
정조 3년
己亥九月二十三日巳時。上御誠正閣。同副承旨入侍時。同副承旨南鶴聞。假注書徐鼎修。記事官李信祜鄭東浚。以次進伏訖。上命鶴聞讀奏公事。仍書禁府啓目判付訖。命退。諸臣以次退出。
정조 3년
己亥九月二十三日申時。上御誠正閣。左承旨右承旨入侍時。行左承旨鄭民始。右承旨徐有防。記事官李兢淵李信祜鄭東浚。以次進伏訖。上命讀禮記樂記篇。民始有防兢淵信祜東浚。以次進讀訖。上下詢文義。仍命退。諸臣以次出。
정조 3년
行都承旨洪國榮宿衛所直。行左承旨鄭民始坐。右承旨徐有防坐。左副承旨李在學坐直。右副承旨沈念祖坐。同副承旨南鶴聞坐直。注書李兢淵藥院直一員未差。假注書徐鼎修仕直。事變假注書閔孝克仕。
정조 3년
徐有防啓曰。明日奉謨堂展拜相値。視事。頉稟。傳曰。知道。
정조 3년
徐有防啓曰。黃海道監試榜目啓本來到。而御覽試券。不爲修上。事極矇然。不可無警。該道監司。推考。何如。傳曰。允。
정조 3년
有政。吏批。判書宋德相在外未肅拜。參判兪彦鎬服制。參議李秉模進。右承旨徐有防進。啓曰。判書宋德相在外未肅拜。參判兪彦鎬服制。小臣獨政未安。何以爲之。敢稟。傳曰。只出緊任。以徐有鍊爲持平。沈樂洙爲副校理。金宇鎭爲副修撰。李徽遠爲庇仁縣監。折衝金重國今加嘉喜賞加。贈吏曹判書洪昌漢贈領議政例兼。贈吏曹參判洪良輔贈左贊成例兼。贈吏曹參議洪重楷贈吏曹判書例兼。右議政洪樂純三代追贈。
정조 3년
兵批。兼判書洪樂性進。參判金履素入直進。參議洪樂彬病。參知李亨元病。左副承旨李在學進。以南志博爲兼司僕將。宋濟謙朴大根爲慶熙將。李鎭璧爲北兵虞候。崔澤同知單付。丁遇泰趙心泰李夏疇僉知單付。
정조 3년
兵曹口傳政事。副司果金勉柱。
정조 3년
鄭民始。以禁衛營言啓曰。本營把摠鄭世柱受由下鄕矣。身病危重。勢難還現。改差。何如。傳曰。允。
정조 3년
南鶴聞。以義禁府言啓曰。洪忠監司李秉鼎狀啓據刑曹粘目內。槐山前郡守吳璹移本府處之事。允下矣。吳疇時在洪忠道陰城地云。依例發遣府羅將拿來。何如。傳曰。允。
정조 3년
副校理金勉柱疏曰。伏以。臣品本愚魯。識又鹵莾。幸際昌會。濫竊科第。簪筆螭坳。昵侍耿光。三載于玆矣。恩榮已極。報答無階。惟量能度分。逡巡名塗。得免貽累於淸朝。則猶足爲將身奉刹之效。此臣夙夜慥慥。不忘于心者也。迺者玉署特除忽下於千萬夢想之外。臣聞命惝怳。莫省所以自措也。闔門感泣。徒增惶恧。歷累日而靡定。噫。瀛館淸銜。素稱極選。而顧今聖學高明。迥出百王。雖使鴻儒碩德。列侍經幄。猶難責其論思啓沃之任。則其不可以人人而濫授也明矣。況臣之才學空疎。一無可取。實聖明之所俯燭。擧朝之所共知也。乃今寵擢。持出中批。不少難愼。臣身狼狽。固不足恤。而其於累聖簡而羞當世。爲如何哉。抑臣又有所不敢冒進者。史局日記。未及修藏。則雖或陞六。凡有除拜。不得出膺。乃自古不易之規也。今臣所掌。姑未修納。則去就一節。尤無可論。公格私義。承膺無路。方此惶悶罔措之際。繼有奎章閣直閣之命。其職任之華顯。尤有自別。臣又何敢昧然承當。若固有之乎。天牌荐臨。屢犯違傲。臣之辜恩蔑分。益無所逃罪矣。伏乞聖慈。俯賜諒察。亟鐫臣新授本兼之職。以重名器。仍治臣逋慢之罪。以肅朝綱。千萬幸甚。答曰。省疏具悉。爾其勿辭察職。
정조 3년
獻納李命勳疏曰。伏以。九月是純陰之月。而轟燁之異。荐疊於旬日之間。向來責躬之敎。減膳之命。實出聖心之警懼。庶致天意之悅豫。而至如昨夜之雷雨。又何爲而作也。臣伏覩我殿下尊臨寶位。三載于今。丕承之烈。百度修明。昭事之誠。一念寅畏。是宜休祥畢至。災沴不作。而仁愛警告。若是諄複。則臣實繞壁憂歎。誠莫曉其何以致此也。然而憂明危治。不獨爲人臣愛君之至情。惟彼高高在上之天。篤棐宗子。則亦不以已安已治。而或忘其提撕警覺之方。是以災異之作。多見於治平之世。古人所謂恕予之天。猶可爲者。誠切至之論也。噫。天人之際。間不容髮。而天者實理而已。天豈有一毫虛僞哉。其所以示警於治世者。亦必有所以而然。是則在人君方寸念慮之徵。人所不見而天視之。人所不聞而天聽之。此甚可畏而可懼也。臣未知殿下於本原之地。幽獨之間。能自快足。無所愧怍。而天之譴告。猶且如是乎。此非外臣之所敢知也。以我殿下之明聖。亦有覺顧而反省者矣。至於政令注措之著於絲綸。塗人耳目者。則莫不仰初服淸明之化。太平萬世。擧皆拭目。臣不敢爲漢儒傅會之論。以某事爲某災之應。而第桑林六事之責。非成湯之眞有大是事也。殿下以成湯之心爲心。若曰公法或屈於私恩。而亂逆無所懲畏歟。空言未措於實用。而生民有所困悴歟。袞職有闕而讜直之言未聞歟。表準不立而奢侈之俗未祛歟。自作聰明而無捨己從人之美歟。或偏好惡而無地負海涵之量歟。凡此六者。猛省自責。一如成湯之事。而念念循循。常使對越之誠。不懈於屋漏。赫然之命。恒存於顧諟。則今日之災。此實我殿下聖益聖治益治之一大機會也。伏願殿下。仰體天心。益勵聖志。以爲消弭轉移之策焉。臣治疏將上之際。伏奉傳敎下者。十行綸綍。丁寧懇惻。有足以孚感天人。導揚和氣。臣不勝欽仰。而第伏念。古人有言曰。臨筵哀詔。不如行一善政。若以今日之敎。不歸於遇災應文之一故事。則實宗社之幸也。念臣無似。豈合於言責重任。而況此天譴荐示之日。弼違匡格。以效弭捄之道者。責在臺閣。則尤不可以愚魯如臣者。苟然充數。以貽淸朝之羞。伏乞聖明。亟賜鐫免。以安私分焉。答曰。省疏具悉。所陳當留意。爾其勿辭察職。
정조 3년
掌令尹弼秉疏曰。伏以。臣於是職。有除輒膺。前後叨冒。非止一再。而曾無一言半辭可以裨補於新化。臺端一步。固宜自劃之不暇。而今此除旨。又下於修省之日。倨然違傲。義所不敢。隨牌詣臺。祗肅恩命。蓋欲一登筵席。以覩耿光。而不意素患關格之症。忽發於旅寓觸冷之餘。達宵叫苦。運身不得。束帶趨走。非所可論。玆敢略陳短章。仰暴實狀。伏乞聖明。亟削臣職。俾尋生路。仍治臣前後失職之罪。爲爲臺閣喑啞者之戒焉。臣於病中。竊有所耿耿。敢此附陳。嗚呼。日昨洊雷。爲異非細。我殿下恐懼修省之意。溢於絲綸之間。固宜亟回天心。轉災爲祥。而今此一雨。無異夏澇。冬節已屆而氣候乖常。秋穫未了而漂蕩可悶。不知仁愛之天。何如是譴告之不已。而我殿下三載淸明之治。有何災異之可召乎。臣實愚迷。莫知其由。嗚呼。法綱典章。卽人君之維持世道。禁暴止亂之具。而至於討亂逆誅大憝。尤不可不急。尤不可不嚴。是故古之聖帝明王。莫不廓然明斷。赫然致討者。豈以可恕在我故耶。誠以不如是。則紀綱不立。典章不行。神人憤鬱之氣。亦足以致天怒而召災沴也。今日之亂逆大憝。果盡誅滅。紀綱立典章行乎。歷觀史牒。有紀綱有典章。而窮凶極惡。如近日諸賊。而或逭孥籍。或保首領者有之乎。天討不行。輿憤莫洩。則乖戾之氣。安得不上干于天。噴薄而成災乎。臣謂譴告之天。誘我聖衷。快回乾斷。伏願聖上。深留意焉。臣竊伏見兩次綸音。慮民生憂世道。畏天責躬。無非側修之方。而天人一理。無毫忽差爽之敎。最是要領。臣敢以是而敷陳焉。天道非誠則不成。人道非誠則不立。眞實無妄。無一毫不盡。而天人相感之理。惟在於誠而已矣。我殿下至誠事天。皆是實理。而災沴之作。連歲不已。臣愚死罪。不敢知殿下對越之誠。或有所未至而然耶。殿下至誠愛民。如保赤子。雖値荒歉。幸免顚連。而軍政錯雜。侵徵無倫。糶糴紊亂。隣族受害。近因朝家之申飭。或不無釐革之效。而蔀屋之中。怨咨不一。此誠至澤之未能盡究。而實惠之未能盡敷而然也。哀恫之綸。徒歸虛文。則殿下至誠愛民之意。或有所未至而然耶。嗚呼。昔在隆古之世。無諫官之名。而執藝之諫。採蕘之說。日陳於前。則是人皆可以諫焉。而世級漸降。此路因塞。於是乎設置諫官。畀以言責。使之不得不言。而犯顔直諫。比之於逆龍鱗捋虎鬚。蓋言其至難之意也。我殿下求言之誠。不獨在於遇災之日。而虛襟之量。凡幾發於絲綸之間。寥寥殿階。讜言莫聞。則此誠群下不言之罪。而非我殿下拒諫之過也。夫臨難死節之臣。多在於犯顔直諫之人。則犯顔直諫。是節義之士。而節義之培養。實在於重四維也。臣謂砥礪廉防。爲養節義來正直之本。而我殿下世道之憂。宜莫先於此也。臣於此。又有區區所獻。殿下開言路廣聰明之意。孰不欽仰。而邇來章奏賜答。或至屢日不下。臣固知聖明俯體剖心折肝之誠。克盡燭物盡情之鑑。而凡在瞻聆。不無紆菀之忱。伏乞繼自今隨卽批下。俾無淹滯之歎焉。答曰。省疏具悉。所當留意。爾其勿辭察職。
정조 3년
己亥九月二十四日辰時。上御誠正閣。晝講。詣臺臺臣同爲入侍時。同知事徐有隣。特進官李衍祥。參贊官南鶴聞。侍讀官柳孟養。檢討官徐有成。假注書徐鼎修。記事官李信祜鄭東浚。宗臣凝善君爔。行副護軍李曄。正言許霮。以次進伏訖。上進講論語。讀前受音。自子言衛靈公之無道也。止小人下達。孟養進讀自古之學者爲己。止先覺者是何人乎。上讀新受音訖。孟養曰。爲己爲人之分。不過公私義利之間也。愼獨則爲己。假飾則爲人。聖賢貴質而賤文者。蓋以質多則爲愨實。文多則爲浮薄故也。此等處留念焉。上曰。爲己爲人之義。可以詳言歟。孟養曰。爲己之學。經學是也。爲人之學。似是文章詞華之學也。上曰。無論經學與文章。雖至於末技賤藝。若出於爲其身而爲之。則此乃爲己也。若欲售於人而爲之。則是爲人也。不必以經學爲爲已。詞華爲爲人矣。孟養曰。此乃正其義不謀其利之謂也。上曰。下番亦陳文義。可也。有成曰。恥其言過其行。此與敏於言而訥於行之義同矣。名實之不相副。每患如此。伏願聖上必以祛文務實。爲急務焉。上曰。諸臣以次陳文義。可也。有隣曰。知仁勇三達德。蓋言其工夫次第。而勇者乃自彊不息之義也。必於勇字。上留念焉。衍祥曰。以此章中不患人之不知義觀之。聖人必於此等處。重言而明告之者。蓋慮凡人爲學。易有沽名之患故也。此等處留念焉。鶴聞曰。臣則別無可達者矣。上曰。思不出位之義。何謂也。孟養曰。爲君則行爲君之道。爲臣則行爲臣之事。至於百執事。各盡其職之謂也。上曰。思字之義。何謂也。孟養曰。常時不爲思念之謂也。上曰。聖賢工夫。自格致誠正。而至於修齊治平。今若以思不出位之義言之。則匹夫之學。不當思治平之道乎。孟養曰。只思其當爲底事之謂也。上曰。以修齊治平工夫言之。齊家九分而未一分。則當待其盡十分。然後方可爲治平之工乎。孟養曰。工夫次第。似當如是矣。有成曰。格致誠正。則其後事。自可擧而措之矣。上曰。我則不暇之義。何謂也。孟養曰。不暇於。方人之義也。上曰。子貢不如孔子。而猶爲方人。則以孔子之聖。謂之以不暇。何也。孟養曰。孔子則發憤忘食。故無暇於方人矣。有成曰。此乃聖人不必爲之之意也。上曰。下直守令入侍。慶州府尹沈頤之。水原府使金憙。定州牧使金思穆。三陟府使鄭宇淳進伏。上曰。守令以次進前。頤之進前奏職姓名。上曰。於卿可謂左遷矣。第下去善爲。可也。憙進前奏職姓名。上曰。出自經幄。必須勉旃。可也。思穆進前奏職姓名。上曰。下去善爲。可也。宇淳進前奏職姓名。上曰。下去善爲。可也。命退。諸臣以次退出。
정조 3년
己亥九月二十四日巳時。上御春塘臺。宗臣內試射入侍時。行都承旨洪國榮。行左承旨鄭民始。右承旨徐有防。同副承旨南鶴聞。記事官李兢淵。假注書徐鼎修。記事官李信祜鄭東浚。以次進伏訖。上曰。射員呼名。仍令發矢。可也。應射宗臣等。以次就位。射畢。上仍命頒賞。上曰。頒賞後拜禮除之。命書傳敎曰。直閣金勉柱所帶館銜。今姑許遞。閣職無異史職。無不可行公之例。自本閣卽爲牌招。上曰。直閣金勉柱。令該曹口傳付軍職。出榻敎。命退。諸臣以次退出。
정조 3년
行都承旨洪國榮宿衛所直。行左承旨鄭民始坐直。右承旨徐有防坐直。左副承旨李在學坐。右副承旨沈念祖坐。同副承旨南鶴聞坐。注書李兢淵藥院直一員未差。假注書徐鼎修仕直。事變假注書閔孝克仕。
정조 3년
李在學。以都摠府言啓曰。今日入直宣傳官武兼及有廳軍士當爲中日習射。而奉謨堂展拜相値。不得爲之之意。敢啓。傳曰。知道。
정조 3년
南鶴聞啓曰。大司憲李𡊠牌不進。執義兪彦鏶。掌令金鍾厚在外。尹弼秉牌不進。持平徐有鍊在外。林道浩傳旨未下。今日以監察茶時之意。敢啓。傳曰。知道。
정조 3년
吏曹口傳政事。以徐命膺爲掌樂院提調。
정조 3년
兵曹口傳政事。以尹東瑀爲晉州監牧官。
정조 3년
鄭民始啓曰。明日次對。兩司無進參之員。除在外。傳旨未下外未肅拜。呈告人員。倂待開門牌招。以爲入侍之地。何如。傳曰。允。
정조 3년
己亥九月二十五日辰時。上詣奉謨堂。展拜入侍時。右承旨徐有防。左副承旨李在學。右副承旨沈念祖。同副承旨南鶴聞。記事官李兢淵。假注書徐鼎修。記事官李信祜鄭東浚。奎章閣提學徐命膺洪國榮。直提學兪彦鎬鄭民始。直閣金勉柱。待敎徐龍輔。以次侍立訖。上具翼善冠袞龍袍。詣奉謨堂就板位。行四拜禮。在位閣臣亦四拜。上詣堂內奉審。上曰。閣臣一體奉審。奉審畢。上還內。諸臣以次退出。
정조 3년
己亥九月二十五日巳時。上御拂雲亭。燕射禮入侍時。行都承旨洪國榮。行左承旨鄭民始。右承旨徐有防。左副承旨李在學。右副承旨沈念祖。同副承旨南鶴聞。記事官李兢淵。假注書徐鼎修。記事官李信祜鄭東浚。以次侍立訖。司射張九帿於亭之南。設乏於帿左右。鼓一。金一。楅五於亭下左右。又設鼓二。金二。及九帿旗於帿之左右。時至。司射進書香閣御座前。跪啓有司旣具射。上具頭冕出書香閣。詣拂雲亭亭上。鳴鍾六聲。上將陞座。樂作。陞座後。樂止。上曰。在外掌樂提調許遞。口傳差出。出榻敎引儀引侍射官左議政徐命善。奎章閣提學徐命膺。兼兵曹判書洪樂性。判敦寧具允鈺。平安監司李徽之。右參贊鄭光漢。吏曹參議兪彦鎬。行副司直李義翊李亨逵。兵曹參議洪樂彬。奎章閣直閣金勉柱。待敎徐龍輔耦以進。至階下拜位北向立。贊儀唱鞠躬四拜興平身。樂作。侍射官鞠躬四拜興平身。樂止。司射令獲者執旌負帿。司弓奉御弓。司矢奉乘矢。諸侍射官決拾執弓搢矢。以耦進將射位。司射進御座前。跪啓命獲者去帿。告矢武臣高聲曰。獲者去帿。獲者與執旗鼓者齊聲應諾。鼓者擂鼓三通。獲者亦擂鼓以應之。告矢武臣又高聲曰。熊得三虎鹿雉。兔得二雁魚鳥。猿得一中則鼓。不中則金。獲一物則擧一旗。獲熊及乘矢擧九旗。獲者以下應諾。上將陞射位。樂作。陞射位後樂止。司弓司矢奉進弓矢。御矢每發。樂作。發後樂止。獲則先建翿旜。熊則九旗竝擧。鼓三聲。虎鹿兔雉則各擧其旗。鼓二聲。雁魚雕猿則亦各擧其旗。鼓一聲。告矢武臣。觀其旗鼓而告某矢某中。或不中則御射不鳴金。以翿旜偃于矢向之方。而告矢武臣。亦高聲告之。上曰。留下曰揚。左曰左方。右曰右方。御射訖。司弓矢跪受弓矢。退復位。上將陞座。樂作。陞座後。樂止如儀。侍射者以耦陞階上進射席。向御座前俯伏興。向帿立。以次發矢。各以所獲之矢。擧旗鳴鼓如上儀。但不得擧翿旜。不中則鳴金。射畢。向御座前。俯伏興降復位。衆耦以此進至三巡。上命侍射官等陞階。以次就位。仍命宣飯訖。又行射禮如上儀。至第五巡。射畢。司射書中者姓名及劃數。又書不中者姓名。承旨跪啓賞中者。罰不中者訖。記矢官及告矢武臣。分立東西階上。唱侍射官姓名。以次引入。就拜位。中者在東。不中者在西。中者賞以弓矢。不中者罰以飮訖。贊儀唱鞠躬四拜興平身。樂作。侍射官鞠躬四拜興平身。樂止。司射跪啓請去帿。告射武臣高聲曰。去帿。獲者與執旗鼓者齊聲應諾。鼓者擂鼓三通。獲者亦擂鼓應之。引儀引侍射官以下以次出。上陞座。還御宙合樓。上曰。內閣進箋。仍令擧行。可也。引儀引閣臣入就拜位。行四拜禮後。讀箋官陞詣御座前。讀奏箋文訖。降復位。又行四拜禮。禮畢。上命書傳敎曰。告矢武臣各半熟馬一匹賜給。執翿旜軍器寺官員竝陞敍獲者問名。從優施賞。其他司謁司鑰及司卷領籤各兒馬一匹賜給。監書及本閣吏隷軍人。通禮院擧行吏隷。令該曹參酌米布題給。又命書傳敎曰。司弓矢中官方得賢梁大宜竝依例加資。挾侍中官李允默金景佑各熟馬一匹面給。其餘中官各兒馬一匹賜給。又命書傳敎曰。今日燕射時贊儀金尙斗依甲子年例。守令除授。東西唱引儀右職調用。展拜燕射及宣醞時執拍典樂。竝依例加資。樂生令該曹分等從優施賞。又命書傳敎曰。自有古例。今日燕射時弓人出身方仲碩。矢人閑良金宗岱。竝依例帖加成給。又命書傳敎曰。本閣首司卷尹東瑀善地監牧官除授。時任監牧官遞付京職。今日內口傳下批。本閣首吏問名。書題除授。又命書傳敎曰。次對明日爲之。命退。諸臣以次退出。
정조 3년
行都承旨洪國榮。行左承旨鄭民始坐。右承旨徐有防坐。左副承旨李在學式暇。右副承旨沈念祖坐直。同副承旨南鶴聞坐直。注書李兢淵奉命在外一員未差。假注書徐鼎修仕直一員未落點。事變假注書閔孝克仕。
정조 3년
南鶴聞啓曰。大司憲李𡊠牌招啓辭未下。執義兪彦鏶。掌令金鍾厚在外。尹弼秉呈辭。持平林道浩傳旨未下。徐有鍊在外。今日以監察茶時之意。敢啓。傳曰。知道。
정조 3년
傳于徐有防曰。晝講停。
정조 3년
鄭民始啓曰。訓諫大將洪國榮。親納命召。仍出城外。將兵之任。不可一刻無總察之人。何以爲之。敢稟。傳曰。知道。
정조 3년
正言閔慶世啓曰。臣之不合臺職。臣固自知。而向當雷雨示警之日。又不能出一言論一事。以仰副我殿下求言之盛念。臣撫躬慙恧。有靦面目。而只欲一覲耿光。未免章皇出肅矣。及登筵席。聖敎嚴截。責之以不言。臣滿心惶愧。措躬無地。臣何敢一刻晏然於臺次乎。請命遞斥臣職。答曰。勿辭。
정조 3년
南鶴聞啓曰。正言閔慶世再啓煩瀆。退待物論矣。傳曰。知道。
정조 3년
行都承旨洪國榮疏曰。伏以。臣之是日。卽出身而逢殿下之日也。卽告身而辭殿下之日也。去就悲懽之際。自不覺抑塞遲徊。咫尺筵席。多有未畢之言。今又獻符榻前。歸身江外。冒萬死更陳焉。惟殿下察之。噫。臣之受殿下恩。於古更有倫哉。昊天罔極。河海莫量。猶屬例語。臣不敢言。而臣自受恩以來。夙宵一心。惟在毫分報效。處禁闉藉王靈者。亦已多歲月矣。要其歸不過爲婦寺之忠。休戚之義而已。每以宗祊一念。爲臣不暝之恨。耿耿在心。如不欲生。昨年慈殿特下大諭。朝廷請卜賢門。畢竟膺選。乃在臣家。臣竊自惟念。臣則卽男子身耳。無以爲殿下爲後圖。而臣妹旣入宮。庶幸其螽斯繁衍。贊我三殿之喜。寬我聖明之憂。臣福薄。臣妹又靑而夭矣。臣自厥後。心神不安。憂恐益甚者。蓋以殿下之春秋方盛。殿下之儲嗣無地。殿下之國事惟艱。殿下之閫治罔涯。凡今在廷之臣。有二道理焉。一以望中壼之誕育元良。一以望上念之廣及儲嗣。夫何五六月之內。上無發落。下無爭難。特以臣處地自別。恩寵太優。雖以殿下之聖明。或拘於顔面。群臣之顒祝。猶嫌於勢力。迄此悠悠。國不亡幸矣。嗚呼。臣自先朝知遇。事殿下幾年。致使天下大計。緣身而泮渙。臣之罪。天神必殛之。臣晝宵登對之際。以此仰奏。舌幾弊矣。辭旣渴矣。凡人臣之事君。不在於求容悅媚。在於其言之行不行。臣之言。乃天理之公。殿下之違拂臣言者。亦以臣身之在朝耳。臣甘爲殿下負恩之人。不敢爲先王得罪之鬼。臣安得無今日之擧哉。嗚呼。臣亦有私情之所可言者。臣年今三十二矣。爲進士及第。猶爲不晩矣。躬參國政。手握兵權。昔有是否。重之以門闌盈盛。便一巨族。淸朝之用人如此。私門之受福如此。家安得無事。國安得不受其憂。是以臣於殿下丙申三月初十日登極前一夜。涕泣陳曰。惟光武。能成子陵之高。臣固不及子陵。而邸下何讓于光武乎。使臣爲江湖一氓。志願滿滿足矣。殿下執臣手而亦涕泣曰。此時君可去乎。差過數三年。國事若有頭緖。其時君其去矣。臣拜伏受命。逐隊隨行。今又過三數年矣。嗚呼。殿下想記有此言。惟左承旨臣鄭民始。亦嘗聞此也。臣焉敢誣也。嗚呼。從古任國事者何限。而臣之任國事亦有異焉。凡大小公事。眉睫憂樂。臣未賞不知。凡內外巨細。聲味辛鹹。未嘗不與焉。有人臣擔此重負此大。而終焉無事死於席者乎。臣事殿下以來。惟有不欺心三字。可幸無事至今矣。貪戀不去。終致狼狽。臣固不足惜。而後之論者。其不有議於君臣之際乎。此臣之所以光武子陵事。初仰陳於殿下者也。然臣無可執之義。無端求去。其亦不誠。試以今日事言之。臣固無可執之義乎。臣不謀於家庭。不言于卿士。辦此遑急之事。亦豈臣樂爲也。且臣於數日以來。入則俯席而泣。出則仰屋而吁。有如將死之人。惜其餘日之狀。惟聖明或領會也。今日之見臣此擧者。皆瞠然而驚曰彼夫也忽有此事。是必得罪國家而然也。彼齷齪者安知臣心哉。惟聖明可諒察也。特借臣以三字銜。以卒終始之澤焉。都門一出。終南便隔。臣之耿然。如子戀乳。臨紙嗚咽。不知所云。答曰。省疏具悉。嗚呼。前乎千古。後乎千古。孰有如吾君臣之遭逢與際會也哉。予旣無姚姒之明。卿不及稷契之良。而顧其遭逢也際會也。則當千一之期。寄心膂之托。雖或方之古人。而其信義庶無愧矣。以是倚毗重而委任專。迄今四載于玆矣。嗚呼。乙未至月講席之說。丙申三月廬次之奏。昨年六月嘉禮時言。固皆知卿肝膈之懇。而予則涕泣而挽之矣。獨於卿今日之請。予乃涕泣而許之。何靳於前而從於後也。惟予之心。卿獨知之。惟予之意。卿獨諒之。予安忍多誥。以效叔季虛僞之風也。嗚呼。卿之言。卽予之言也。若知予勉循卿請之意。須讀卿章。則庶可悉之。嗚呼。日前枚卜之及於卿家。又豈是泛然底意哉。世道之責。豈患無人。言外之意。卿可默會。抑又思之。世之不識吾君臣之際者。觀今日事聞今日之擧。必曰云此意卿疏亦已及之。可謂一般意思也。然在吾君臣心之如何而已。亦何用毫髮之動于其間哉。多少具在宣麻日。許副卿疏中之請。卿其諒悉。嗚呼。言之至此。不勝臨批於悒也。
정조 3년
己亥九月二十六日辰時。上御誠正閣。大臣備局堂上引見入侍時。領議政金尙喆。左議政徐命善。兼漢城判尹具善復。判敦寧具允鈺。行司直李重祜。刑曹判書鄭尙淳。右參贊鄭光漢。戶曹判書金華鎭。行副司直權噵。工曹判書鄭好仁。行副司直李柱國。行訓鍊院都正李敬懋。行副司直李命植。行都承旨洪國榮。漢城右尹李性源。行左承旨鄭民始。校理金翊休。正言閔慶世。假注書徐鼎修。事變假注書閔孝克。記事官李信祜鄭東浚。以次進伏訖。尙喆曰。昨日日氣甚好。射禮順成。不勝欣幸。勞動之餘。聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。尙喆曰。鼎席久虛。以是爲悶。新卜旣出。臣等之心實爲欣喜矣。上曰。有公事之可以回啓者乎。尙喆曰。此京畿監司鄭昌聖狀啓也。以爲今年峽農。雖遜於野農。別無優劣。故初不分等。而驪利兩邑。以臨幸之地。利川則南漢移轉。得蒙捧留之命。驪州則姑無特施之敎。故願得移納於利川。待明春同爲分給於廣州民人事。請令廟堂稟處矣。驪利兩邑。莫非臨幸之地。則施惠之政。宜無異同。依狀請擧行之意。分付。何如。上曰。依爲之。出擧條。尙喆曰。此慶尙監司李在簡災實分等狀啓也。安東等五十九邑置之稍實。淸河等十二邑置之之次。仍以爲災結四千結許令劃給。而大賑之餘。新舊還一時竝督。必有擾民之慮。昨年還上當捧中。依近例指定石數。期於準捧。之次邑尤甚面里還上。以相當穀代捧。各山城今年當捧之餉穀。限折半仍留平倉。待明年次次輸納。推奴徵債依前防塞事。竝令廟堂稟處矣。分等依狀請施行。災結請得之數爲四千結矣。雖是豐登之歲。若其被災之處。何可使白徵準此數劃給。至於昨年未捧之舊還。纔經大賑之餘。勢難一時竝徵。四十九萬餘石之中。限以三分一姑許停退。令道臣量其斛數之多寡。未捧之難易。便宜闊狹。俾得均被實惠。之次十二邑尤甚面里還上之相當穀代捧。各山城餉穀之折半。仍留平倉。推奴徵債之依前防塞事。竝依所請許施。何如。上曰。依爲之。出擧條。尙喆曰。江留方有闕。而未及薦望矣。上曰。從近爲之。可也。上曰。諸宰有可達之事乎。善復等曰。臣等別無可達事矣。國榮曰。臣有所區區仰達者矣。伏未知聖心亦記今日乎。今日卽臣於壬辰年初遇聖明之日也。自此以後。殿下之於臣。恩渥之隆重。知遇之殊異。殆是千古所未有之契會也。欲報之德。昊天罔極者。在臣情私。猶屬歇後語也。此生此世。實無千萬一報效之道。而斷斷赤心。只願世世生生爲殿下犬馬。以效一分之忱矣。臣之區區初心。只以名義自任。豈欲爲戚里之臣。而事勢所迫。有不得已者。近年以來。戚聯王室。而公私不幸。有今年五月之事矣。自此以後。國事民心。無所繫焉。莫知止泊之所。臣晝思夜度。百爾計之。此莫非以臣之猶在於朝端。故上不忍言之。下不敢請之。緣臣一身。使國計至此。豈不可悶乎。今日卽臣永訣聖朝之日也。今將納符出去。而臣於一出禁門之外。若復有意於世。而求見朝紙召接人客。則此卽忘國家也。天神必殛之矣。臣七年當國。朝廷命令。多出於臣手。而臣則別無貪濁欺瞞之事矣。天理循環。豈有一直如此之理乎。仍解密符。奉獻香案而退出。尙喆曰。今日事。臣等則實未知其故矣。上曰。卿等姑勿言。此所以成其美而保終始之道也。予豈無商量而然乎。命善曰。改卜一事。何關於知申之退不退乎。上曰。予與知申。君臣之間。實非泛然。而今日卽壬辰相逢之日也。自此至今。致使知申誤身者。蓋由於是也。然若使善其晩節。則豈不爲君臣間美事耶。知申常以爲。以此處地。若或猶豫不退。則畢竟將不知稅駕之所云云。此言誠亦有理矣。民始曰。今日之事。可謂莫大之事也。自上豈無商量而然也。知申亦豈無商量而然乎。知申事可謂高人一等矣。上曰。如此然後庶可以保其終始矣。自今以後。任其遨遊於江湖山水。而至於不見朝報人容云云之說。亦可見其心矣。稱以休退。猶復遙執朝權。則此豈今日之意乎。旣往雖誤。此後事之善不善。唯在自家之如何矣。民始曰。事出不意。臣等固已驚惑。而更思之。上下豈無商量而然乎。上曰。今日事。豈是泛然之擧乎。此後善後之策。都在於自家。而自家亦以不干時事爲言矣。民始曰。臣與知申。情如兄弟。八年如一。今日事誠極悵然。而從今以往。臣亦庶幾有優閑之日矣。上曰。予自少時。苦癖偶在於讀書。而以忍得不可忍之事。爲一分操守之工夫矣。今日事亦是人所不可忍之境。而此又忍過者。予亦豈得已哉。大體從古君臣之間。恩義如初。終始保全。爲第一策矣。知申此後則可爲方外之士。而敬娃舞女。以終其身。卿等亦乘閑往會。則亦豈非美事乎。予則非不欲頻頻相見。而出入頻數。亦爲不緊。或數月一次相爲通信計耳。命退。諸臣以次退出。
정조 3년
己亥九月二十六日申時。上御誠正閣。坐直承旨入侍時。同副承旨南鶴聞。假注書徐鼎修。記事官李信祜鄭東浚。以次進伏訖。上命鶴聞讀奏公事訖。上曰。知申今日事。亦可謂脫灑矣。朝者納符出去之際。顔色極爲舒泰矣。鶴聞曰。知申之事。可謂千古高着。而國家事自此無倚毗之人。臣等之心。實不勝憂悶矣。上曰。非不知其然。而亦有商量而然矣。命退。諸臣以次退出。
정조 3년
己亥九月二十六日初更三點。上御誠正閣。禮房承旨入侍時。右承旨徐有防。記事官李兢淵李信祜鄭東浚。以次進伏訖。上命書景慕宮酌獻禮祭文。上曰。酌獻禮祭報府持入。賤臣承命奉進。上命讀奏。仍命退。諸臣以次出。
정조 3년
行都承旨金履素坐。行左承旨鄭民始坐。右承旨徐有防坐。左副承旨李在學坐直。右副承旨沈念祖坐。同副承旨南鶴聞坐直。注書李兢淵奉命在外一員未差。假注書徐鼎修仕直一員未落點。事變假注書閔孝克仕。
정조 3년
南鶴聞啓曰。合辭方張之時。憲府無詣臺之員。事甚未安。除在外。傳旨未下。陳疏入啓外。大司憲李𡊠。卽爲牌招。何如。傳曰。允。
정조 3년
鄭民始啓曰。御營廳從事官來言。今日本廳軍兵日次。私習云矣。敢啓。傳曰。置之。
정조 3년
傳于鄭民始曰。騎馬一匹立之。
정조 3년
傳于南鶴聞曰。何時下敎。而尙不知入。政院使令。竝令攸司科治。供辭卽爲捧入。
정조 3년
檢閱臣鄭東浚書啓。臣敬奉聖敎。馳往傳諭于西部皇華坊前宿衛大將洪國榮所到處。則以爲。臣夜奉批旨。九頓雙擎。感淚無從。知臣哀臣。惟殿下終始之恩也。但願來生。報此未了。不意史官遠臨。恩諭荐下。臣雖頑如木石。亦何以爲懷。臣旣無他情勢纔已進伏私次。恭俟瞻天之便云矣。敢啓。傳曰。知道。纔敷心腹之諭。意謂卿造朝承候。史官之回。書啓踵至。卿無入來之奇。卿之意必以宣麻前難於進身。爲目下所執之義而然也。嗚呼。卿何忍區區於疏節。罔念寡人側席之思耶。卽此一擧。予不勝始焉倀倀然。中焉咄咄焉。末乃慨慨于卿也。致卿是急。旣下駕臨之命。卿其聞悉否。多少在駕臨時。又遣史官。更此申及。遣入侍史官。更爲傳諭于前宿衛大將處。入來與否。仍令知來。
정조 3년
弘文提學前望單子入之。兪彦鎬落點。
정조 3년
徐有防啓曰。卽者議政府錄事來言。左議政徐命善。以爲嚴敎之下。萬萬驚懍。走伏金吾門外。恭俟鈇鉞之誅云。仍納命召。何以爲之。敢稟。傳曰。知道。命召捧入。
정조 3년
又啓曰。卽者義禁府都事來言。左議政徐命善。今方待命於金吾門外云。係是大臣去就。敢啓。傳曰。知道。
정조 3년
南鶴聞啓曰。訓鍊都監外巡都提調方在得命中。不得擧行云。何以爲之。敢稟傳曰。當下敎矣。
정조 3년
傳于南鶴聞曰。政院使令分揀放送。
정조 3년
檢閱李信祜書啓。臣敬奉聖旨。馳往傳諭于中部麻田洞前宿衛大將洪國榮所住處。則以爲。臣情地萬萬惶蹙。駕臨傳敎之下。他不暇顧。謹當趨詣闕外。恭俟嚴命云矣。敢啓。傳曰。知道。旣命史官傳諭。卽爲入侍事。更令偕來史官傳諭。
정조 3년
又書啓。奉朝賀臣洪國榮以爲。卽伏見傳敎下者。人臣在家要君。則其罪尤當如何。臣拚棄常例進詣闕下之意。敢啓。傳曰。知道。
정조 3년
南鶴聞啓曰。弘文提學兪彦鎬牌不進推考傳旨。今方捧入。而特敎申飭之下。如是違牌。不卽擧行。事體所在。誠極未安。更卽牌招。何如。傳曰。允。
정조 3년
又啓曰。吏曹參判兪彦鎬。參議李秉模三牌不進推考傳旨及罷職傳旨。今方捧入。而開政命下之後。連事違召。尙不擧行。事體所在。誠極未安。參判所當更請牌招。而係是一日四牌。何以爲之。敢稟。傳曰。政官只推。更卽牌招。
정조 3년
備忘記。前監書張世經。排設房司鑰除授。
정조 3년
備邊司薦望。以蔡濟恭爲江華留守。
정조 3년
以吏曹參判四牌啓辭。傳于南鶴聞曰。此何意乎。參議只推。與參判更卽牌招開政。
정조 3년
又傳于曰。金虎門。旣有仍留之命。而有此煩稟。當該承旨推考。
정조 3년
以弘文提學三牌啓辭。傳于南鶴聞曰。更爲牌招。
정조 3년
大司憲李𡊠啓曰。臣猥以無似。屢叨言地。辜負職責。居常愧恧。而今者新除。適値求言之日。又不能以一辭仰副聖意。方自惶懍縮伏。昨伏見正言臣閔慶世避辭。則筵敎至嚴。責之以不言。臣亦不言中一人。則其爲慙悚。當復如何。昨緣日暮。今始來避。所失尤大。其何敢一刻晏然於臺次乎。請命遞斥臣職。答曰。已下敎矣。
정조 3년
前江華留守洪樂純疏曰。伏以。臣日昨筵退。伏奉議政新命。驚疑震迫。幾乎五情失守。歷日靡定。噫。殿下何爲而置臣於此也。人之恒言。必曰君臣父子此實理也。殿下眞是臣之父母也。父母而尤篤慈者也。夫父母之於子。其才也則使之任事幹蠱。不才也則使之置散全愚。以保其生。若强其所不能。責其所不知。則其顚敗。可立竢。而家亦隨之矣。不才者。固子之罪也。使不才顚敗者。咎將誰歸。殿下。臣之父母也。豈不知臣之不肖。而授之以是任乎。臣之前後所叨。罔非踰分。度支之長。冢宰之任。皆重務也。臣豈敢當。猶是列卿之任。尙能支拄點竄。幸免大何。而盈滿之懼。不稱之愧。尙忸怩兢惶于中。況是輔相之職。尤豈可論者耶。始賤名之入於枚卜也。驚駭莫測。自語於心曰。今之相職。雖異於昔。或以地閥之華顯。或以事務之諳鍊。或以才猷之敏達。或以資歷之素著。吾則地本孤寒。人居下品。於是數者。無一或近。而金甌玉鉉。名廁其間。是誠何以哉。思之又思。莫究其端。已而自解曰。古人名雖許卜。未能入相者。往往有之。吾之不肖。聖上所知。必不以不肖之臣。任至大之責。枉人之性。爲國之害也。以是自慰。亦以是祈祝。豈知此願未遂。誤恩忽加。窮蹙無所歸也。臣之父子兄弟。蒙被恩渥。浹骨淪髓。圖報一念。炳然如丹。聖諭所謂國耳公耳者。卽臣所自誓於天地鬼神者也。雖使之赴湯蹈火。尙所不辭。況於任使。敢論夷險。雖然職有可堪者。有不可堪者。明知其不可堪。而自謂報效。慨然當之。狼狽顚頓。則身之不保。報於何有。事到於此。則臣身固無足惜。豈不有傷於止慈之仁。而反爲聖德之一累也。噫。臣誠死罪。今於新命。竊有不敢揣者。若謂榮其身也。則相職非榮身之物。而不可私也。以殿下之聖。必不爲此。若謂宏才碩德。旣難得人。隨衆伴食。誰之不可。則是非法天布政之道。以殿下之明。必不爲此也。二者俱不可。而殿下必爲者何也。至於寵祿之章。門戶之成。乃聖念之所嘗憫惻。而必欲全安之者。雖使損之又損。猶懼不克。況復駕千勻於駑駘。鞭策而驅之。是欲使之顚仆而就死地也。夫以父母之愛。而豈欲爲此。此蓋臣命卒之秋而然也。涕泣彷徨。不知所達。臣今方治疏將上之際。伏見臣姪子國榮。不謀於臣。猥上乞身之章。而數十行批旨。言言出於心腹。字字盡是懇眷。洞見大義。特許其請。際遇如此。生成如此。自有天地君臣以來。所未有之成擧。眞所謂大聖人作爲。出尋常萬萬者也。臣以不肖。逢此盛擧於君臣父子之間。一則感戴涕泣。一則慷慨激昂。夫信義二字。帝王之大寶。今殿下掃却拘牽。無所持難。而斷然行之。此事如此。何善不爲。太平萬歲。可拱而竢也。雖然臣不稱之實。履滿之懼。不以臣姪之退。而有所加損也。殿下之欲保臣家者。不必有間於父子也。伏乞特推一視之恩。亟收新命。以安賤分焉。答曰。省疏具悉卿懇。予意旣罄於敦諭之旨。竊以謂卿必感予誠懇。從近造朝。見此來上疏本。首尾數千百言。始旣辭之以不可堪。末乃引之以一視之義。爲說鄭重而控懇至此。嗚呼。是豈平日所望於卿也。予讀卿疏未半。實不覺慨然悵然。無以爲說也。卿以今日國事朝象。明知其汲汲乎殆哉。思所以致安致理之策。則在卿體國之心。固當擔當向前。不少遲徊。正若救焚拯溺者然矣。奈之何整暇雍容。無奮發動慮之意。反效近俗退托因循之習歟。況枚卜于卿者。夫豈但爲卿宿望而已。昨於知申之批。旣曰云云。所謂世道之責。豈患無人者。非卿之謂歟。卿疏中云云。無非漫語。視古人不擇夷險之義。卿之處義。得無大相逕庭者乎。無論可堪與不可堪。一視與不一視。惟當以盡事盡史之義。作卿出脚之四字符可也卿須思之。予亦多誥矣。卿其體予慇懃之諭。勿復巽讓。仍卽撤章肅命。莫孤予側席延佇之望焉。仍傳曰。此批答遣史官傳諭于右議政。
정조 3년
吏曹參判兪彦鎬疏曰。伏以臣忽伏奉弘文提學除授之命。繼以天牌儼臨。不知殿下何以有此誤恩也。臣之不合於文任之狀。備悉前疏。已蒙曲諒。臣不必更事覶縷。而抑臣於都承旨臣洪國榮疏批之下。有不勝驚惑憂慨者。臣雖未及知國榮之所以辭之者。殿下之所以許之者。而第念今日國事。何等時也。國榮之擔負。殿下之倚毗。朝野之恃賴。果何如。而忽地一疏。居然允批。實千萬意想之外。以國榮休戚與共之身。以殿下安危是仗之眷。乃有今日擧措。朝廷之缺歎。固不暇言。而獨未敢知殿下。將何以鎭八方之憂疑耶。臣於是任。自畫有素。而此際此命。諒非偶然。則假使臣有可以黼黻賁飾之具。臣於國榮之辭。殿下之許。旣知其均之爲不可。則於其謝事之誥。義不當與聞。殿下亦豈不念及於此耶。區區微執。終難變改。玆敢隨牌陳章。仰請處分。惟殿下俯諒臣心。亟許鐫改。以幸公私焉。答曰。省疏具悉。昨日事。卿章雖曰云云。予意豈後於卿。而有是昨日之擧也。況此麻。卿豈辭巽乎。勿辭。卽爲入來開政。仍卽應製。
정조 3년
己亥九月二十七日辰時。上御誠正閣。右承旨入侍時。右承旨徐有防。假注書徐鼎修。記事官李信祜鄭東浚。以次進伏訖。上命書傳敎曰。予胡忍許卿昨日之請也。予胡忍許卿昨日之請也。自外面觀之。以吾君臣之間。卿之一疏告退。予便應口許之者。殆不近似於人之平日商量。嗚呼。予無施信施義於人。而予之於卿。所以施之者。自以爲果不愧怍也。有是而勉循於昨日之懇者。在予與卿之際。必有別般爲卿切已之私。勝於爲寡躬保護之事。故不得不如是也。何恤乎人之不知裏面乎。自卿之出矣。一榻之外。未免虛曠之嘆。半夜褰衣。不覺繞榻而彷徨。今則卿之職任。旣卸免矣卿之事務。無纏繞矣。卿今爲舊日之尙書令。舊日之宿衛大將也。在卿雖謂之脫灑磊落。可也。以予今日之心。思予今日之事。果當作何許懷耶。言之及此。惟覺哽咽也。玆因朝筵之時。委此入侍史官。布予肝膈之諭。卿今則去就更無可言之端。又無難安之勢。寧不疾入見予。以伸起居之禮。兼使予紓此阻見之意歟事。遣入侍史官傳諭于前宿衛大將處。又命書傳敎曰。史官之回。旣已聞知。尙無消息。自政院卽爲探問以啓。又命書傳敎曰。今日予心當作何許懷耶。素知予布衣交之心。誠懇到此。雖不得不黽勉許之。而四顧茫然。猶非着題語也。且念宣麻之前。決無入侍之事。宣麻之後。必又不言國事。予有多少未及商議者。今日當駕臨奉朝賀。第政院知悉。又命書傳敎曰。藝文提學牌招。弘文提學前望單子入之。待下批一體牌招。又命書傳敎曰。親須有所難强。替傳殆涉歇後。無寧躬臨之稍重體貌也。明朝當親臨宣麻。該房以此知悉。上曰。左相之於知申。其當初情誼。何如。而昨日知申出去之後。不爲往見云。在自家道理。知申雖被罪而斥出。一番往見。固是人情。則今番之終不往見。誠可怪也。且今日似當承候。而亦不入來。何也。誠未可知也。命退。諸臣以次退出。
정조 3년
己亥九月二十七日申時。上御誠正閣。同副承旨入侍時。同副承旨南鶴聞。假注書徐鼎修。記事官徐龍輔李信祜。以次進伏訖。上命書傳敎曰。弘文提學批下。卽爲牌招察任。又命書傳敎曰。身居保護之任。且當嘗藥之時。其所擧行。固當自別於他人。而昨今擧措。誠有萬萬寒心者。非所望於此。大臣始何不知動。又何不知進乎。其在責備之義。決不可藏怒不言。左議政徐命善。特施罷職之典。又命書傳敎曰。議政府右議政洪樂純爲扈衛大將。又命書傳敎曰。明日宣麻處所。以仁政殿爲之。又命書傳敎曰。明日臨殿侍臣班。殆不能成樣云。玉堂臺諫之在外人員兩司避嫌及退待人員。竝許遞。以在京無故人。今日政擇差。上曰。新除授玉堂臺諫。待下批牌招察任。出榻敎又命書傳敎曰。禁衛大將具善復爲訓鍊大將。鶴聞曰。訓鍊大將具善復。卽爲牌招。傳授命召。何如。上曰。依爲之。出擧條又命書傳敎曰。向以疏語觀之。處義似然。御營大將李柱國。今姑許遞。又命書傳敎曰。摠戎使李敬懋爲禁衛大將。又命書傳敎曰。行副護軍李邦一爲御營大將。鶴聞曰。禁衛大將李敬懋。御營大將李邦一。卽爲牌招。傳授命召。何如。上曰。依爲之。出擧條又命書傳敎曰。前大將李柱國爲摠戎使。鶴聞曰。摠戎使李柱國。卽爲牌招。傳授密符。何如。上曰。依爲之。出擧條又命書傳敎曰。兵曹參判金履素都承旨除授。上曰。新除授承旨牌招察任。出榻敎又命書傳敎曰。承旨房仍。上曰。有頉摠管許遞。今日政差出。出榻敎上曰。吏曹佐郞朴祐源入侍。出榻敎吏曹佐郞朴祐源進伏。上曰。依此書下。各司摘奸。一竝爲之。可也。命退。諸臣以次退出。
정조 3년
己亥九月二十七日二更。上御誠正閣。同副承旨入侍時。同副承旨南鶴聞。假注書徐鼎修。記事官徐龍輔李信祜。以次進伏訖。上曰。吏曹參議只推。與參判更卽牌招。出榻敎上曰。前大提學徐命膺更爲牌招。出榻敎命退。諸臣以次退出。
정조 3년
行都承旨金履素坐。行左承旨鄭民始坐直。右承旨徐有防坐直。左副承旨李在學坐。右副承旨沈念祖坐。同副承旨南鶴聞坐。注書李兢淵奉命在外一員未差。假注書徐鼎修仕直一員未落點。事變假注書閔孝克仕。
정조 3년
李在學。以都摠府言啓曰。今日入直宣傳官武兼及有廳軍士當爲中日習射。而親臨宣麻相値。不得爲之之意。敢啓。傳曰。知道。
정조 3년
傳于南鶴聞曰。政官違牌事。固未知所執之如何。而若是屢違。極涉怪訝。其所以違牌委折。自政院問啓。
정조 3년
南鶴聞啓曰。政官違牌事。固未知如何。而若是屢違。極涉怪訝。其所以違牌委折。自政院問啓事。命下矣。問于吏曹參判兪彦鎬。參議李秉模。則彦鎬以爲。臣旣於前都承旨洪國榮致仕敎文。以不可撰進之義。有所疏陳。則今於是政。義不可異同。故冒死荐違。惟俟誅譴之加云矣。秉模以爲。臣於前都承旨洪國榮許休之擧。竊有所憂慨者。則義不可冒赴於是政。荐違嚴召。恭俟處分云矣。敢啓。傳曰。知道。
정조 3년
檢閱李信祜書啓。臣敬奉聖旨。馳往傳諭于中部貞善坊水門洞奉朝賀洪國榮所住處。則以爲。臣豈木石人也。繞壁不寐。坐到天明。此時臣心。當復如何。臣旣無情勢。則宜卽待漏趨進。恭伸起居之禮。而三字銜未付之前。逐日無端。出入禁門。大違常例。今當進詣闕下。待下批後卽當登筵云矣。敢啓。傳曰。知道。傳此手書。仍傳口敎。使之卽爲入侍承候。
정조 3년
南鶴聞啓曰。兼兵曹判書洪樂性。謂有情勢。不爲入來。殿座時不可無鹵簿使。卽爲牌招。何如。傳曰。允。
정조 3년
傳于徐有防曰。如是不爲入來。有何意義乎。入侍開政事。卽爲分付。
정조 3년
檢閱李信祜書啓。臣敬奉聖旨。馳往傳諭于中部貞善坊奉朝賀洪國榮所住處。則以爲。臣趨詣闕外。方待下批後入侍。而史官又至。手札踵臨。臣奉讀感激。卽當承候之不暇。第臣昨日之承候。槪緣於動駕之命而然也。今日之承候。亦當在於宣麻時矣。身旣致仕。則三字銜未付前。揚揚入闕。殆同未致仕之前乎。臣傳聞政官違牌。尙未下批云。此亦因臣而然者。尤豈非重增微臣之罪戾也哉。微臣今日之請。聖明旣許之。朝野皆知之。豈爲一二政官所挽留遲滯。致使宣麻遲延。恩批淹滯乎。臣於今日以後。凡朝廷事爲。口不言耳不聞者。自有夙誡。而此係臣身進退之遲速。亦有所不得不云云矣。敢啓。傳曰。知道。
정조 3년
有政。吏批。判書宋德相在外未肅拜。參判李普行進。參議未差。行都承旨金履素進啓曰。判書宋德相在外未肅拜。參議未差。小臣獨政未安。何以爲之。敢稟。傳曰。仍爲之。以尹東暹爲大司憲。沈明德爲司諫。朴天行爲持平。嚴思憲爲正言。沈樂洙徐有成爲副校理。洪明浩爲副修撰。奉朝賀洪國榮。奎章閣司卷趙壽嶪單付。
정조 3년
再政。以李命植爲兵曹參判。徐命善爲內醫院都提調。朴祐源爲修撰。左議政徐命善拜相事傳敎。承文都提調徐命善單付。
정조 3년
鄭民始啓曰。兵曹郞廳來言。摠管今日政差出事。命下矣。判書臣洪樂性。嚴敎之下。萬萬惶悚。不得擧行云矣。敢啓。傳曰。知道。
정조 3년
傳于徐有防曰。旣已下批。卽爲入來事。史官傳諭于奉朝賀處。
정조 3년
又傳于曰。昔裵晉公之休退也。纔經武元衡之亂。唐帝特命以騎士衛焉。其後衛士衛其家。史稱盛事。噫。今日從前訓將之苦懇。倂解戎務。而又無所帶衙門。則疎虞可知。雖體前訓將謙挹之衷。不欲用唐時古事。亦宜念備虞之道。況於宮家。亦有定軍人把守之事。足可旁照。其令三軍門輪回當日。俾如干軍人巡察。以防盜賊之患。
정조 3년
檢閱李信祜書啓。臣敬奉聖旨。馳往傳諭于西部皇華坊聚賢洞契奉朝賀洪國榮所到處。則以爲。臣今日之事。誠書契以來所未有之際遇。如臣不肖。畢竟成就。卽殿下之恩。眞所謂君臣有始有終。臣何必多言乎哉。不意恩諭又宣。敷示至意。臣自今日以後。以奉朝賀承問起居。乃賤臣所當然之事也。依聖敎明當入闕云矣。敢啓。傳曰。知道。
정조 3년
李在學。以戶曹言啓曰。文昭殿碑閣。淨業院碑閣。追慕洞碑閣。蠶壇碑閣。流霞亭。發遣本曹郞廳奉審。則追慕洞碑閣蓋瓦脫落。蠶壇碑閣蓋瓦脫落。流霞亭四面墻垣蓋瓦脫落。風遮草芚壹部破傷。東門瓦子脫落。以上修改處。分付各該司。卽速修改之意。敢啓。傳曰。知道。
정조 3년
徐有防。以刑曹言啓曰。兵曹當番次知行首執事。堂上軍官及攔入軍卒。令攸司捧供以聞事。命下矣。當番執事車景一及攔入軍卒等。今方捧供。而其中行首執事文載奎。曾經僉使。堂上軍官王道平。係是出身。竝令移義禁府擧行。何如。傳曰。允。
정조 3년
又以義禁府言啓曰。刑曹啓辭內。當番次知行首執事堂上軍官。令攸司捧供以聞事命下。而行首執事文載奎。曾經僉使。堂上軍官王道平。係是出身。移本府擧行事。允下矣。文載奎王道平等。今方待命。卽爲拿囚之意。敢啓。傳曰。知道。
정조 3년
前江華留守洪樂純疏曰。伏以。臣冒死陳懇。冀蒙體下之仁。及承批旨。開愚詔迷。恩敎鄭重。誨責備至。臣頓首伏讀。不覺激感于中。流涕被面也。噫。臣豈忍負殿下者。豈忍負殿下哉。今日國事岌岌殆哉之勢。臣雖至愚。亦豈不知休慼與同。夷險不擇之義。臣雖至迷。亦豈不念盡事盡忠。向前擔當之道。臣雖至頑。亦豈不勉。況今臣之姪子。垂涕泣而乞身。殿下亦垂涕泣而曲副。宸居無宿衛之人。丙枕興戀結之懷。臣於此時。仰念俯思。繞壁不寐。豈不欲卽地進身。上慰聖情。下盡臣節。而所叨之職。乃是輔相之位。實不敢不量人器。肆然冒當。致使聖心延佇。寵命委地。臣雖至不肖。豈無故而甘爲此孤恩負國之罪也。嗚呼。殿下其眞以臣爲能救岌岌之國事乎。臣雖欲竭誠盡氣。救焚拯溺。臣無其才也。殿下其眞以臣爲有宿望。能任世道之責乎。臣雖欲殫心盡力。臣無其德也。致安致理之責。臣非不思而未得其方。盡事盡忠之義。但有其心而未究其道。蓋臣心地鹵莾。學術空疎。雖隨衆赴擧。策名登朝。而其實則漫浪優游。小事糊塗。大事亦糊塗。作一無用可笑之人。何幸聖人在御。風雲之契。千古無兩。臣誠銘鏤心肝。誓以死報。而每念不肖之身。仰累則哲之明。是以恐懼慙恧。若無所容。若使臣早呈其不才無能之實。則殿下必不有今日之命也。只緣臣委蛇伈伈。瑕累未顯。故殿下或以臣有所取而然也。此則臣欺殿下之罪也。輔相是何等任也。雖或人人爲之。亦不可人人濫受。自古國家之興衰。在於大臣。雖以聖諭言之。世道之日下。生民之日困。朝象之泮渙。王綱之頹夷。皆大臣之責也。雖使古大臣當之。尙恐挽回之未昜。況如臣者乎。殿下以此大責。托之於臣。而臣若不能承當其萬一。則其重誤國事之罪。死不足惜。臣爲是之懼。不敢轉動。嗚呼。臣豈忍負殿下者。豈忍負殿下哉。惟殿下哀之憐之。亟收新命。以幸公私焉。答曰。省疏具悉卿懇。卿之章胡爲而又至。辭愈懇而言愈摯。予於是乎大失所圖。予不多誥。卿亦諒之。嗚呼。卿若念今日國勢時象。豈忍復尋辭疏。以效例讓之風乎。予實爲卿慨然。繼之以咄咄也。卿何忍爲此。卿何忍爲此。使卿能體予至意。則決不待予言之畢。而有所決定於中者。卿其念之。卿須顧小子慇懃之意。念國事岌嶪之勢。卽起視事。弘濟時艱。仍傳曰。此批答遣入侍史官。傳諭于右議政。
정조 3년
敎致仕奉朝賀洪國榮書。王若曰。君臣貴在相孚。予豈無成美之道。進退綽有餘裕。卿乃決遂初之行。玆循苦情。誕敷煥號。惟卿。忠孝全節。天地鍾英。八字御製。結知遇於冑筵橫經之時。殆同韋布之契。拚死生於凶黨構亂之日。專仗彌綸之才。猗其危疑際翊戴之忠。昭載明義錄原續之卷。樹天綱於民彝物則。誰延四百洪休。措國勢於磐石泰山。實藉二三同德。嗟哉。憂虞之端未艾。爰以宿衛之任特畀。摠豼貅而處悚豫之窩。人稱禁中頗牧。掌縹緗而登摛文之院。世謂朝端敬輿。作我腹心股肱。凡諸軍國務委爾。倚若于城柱石。古有社稷臣近之。矧玆元嬪冊封以來。益有卿家休戚之義。體國忠悃。方資內外之贊治。俔妹嘉祥。庶卜本支之衍慶。忍言夏五月不幸。遂令卿一介靡依。時事罔涯。若爲宗社之計。私心永疚。豈獨兄弟之情。上苑秋聲。不禁憂國之危涕。寢門夜雨。常奏廣儲之忠言。仰念宗祏之迓祥。俯歎門闌之履滿。李鄴侯之不忘衡岳。每懷遐心。嚴子陵之還歸富春。已有成說。雖以丹衷之向國。遽決黃冠之歸卿。終古處功名之方。必以早退爲上。顧今保終始之道。寧不曲循由中。懸車在二毛之年。昔有是否。扶鼎賴一絲之力。名莫尙焉。肆推使以禮之恩。遂許致爲臣之請。惟平日托心之重。實難舍卿。念昔時握手之言。寧靳謝事。爰臨金殿。庸宣白麻。於戲。志節益高。何羨劉靑田之遠世。出處以正。不讓裵晉公之辭榮。毋忘江湖之憂。須體宸極之眷。故玆敎示。想宜知悉。奎章閣提學徐命膺製進
정조 3년
敎致仕奉朝賀洪國榮書。王若曰。榮寵燀赫而急流能得勇退者。乃名臣之高風。契合昭融而殊恩特許早休者。固明主之盛眷。玆循情懇。用頒德音。惟卿。以耿介拔俗之姿。有貞亮死節之志。當眇躬積危於儲極之際。夙殫訏謨。而孤忠獨奮於宮僚之中。鬱爲羽翼。折厚賊射日之計。謨烈昭于日星。抗麟逆滔天之凶。精誠貫于金石。贊代理而功存社稷。佐嗣服而義光祖宗。置奎章學士之間。實著文譽。擢槐院提擧之副。允叶詞華。總宿衛而遂踐元戎矯若禁中之頗牧。長喉舌而不離內省。斐然殿上之淵雲。非上帝保佑之祥。則卿家曷致篤慶。微賢輔翊戴之力。則宗國何以永康。肆承太妣之徽音。爰行元嬪之嘉禮。宮闈冊藎臣之妹。蓋欲迓宸夙之休。將垣兼戚畹之親。所以托肺腑之重。嗟皇穹之不弔。奄中宸之罹恫。不能保嬪御之良。實由寡人之祜薄。無以爲兄弟之痛。曷望高禖之慶繁。上苑秋聲。廓獨居而抆涕。寢門夜雨。慘相對而疑思。乃者乞身之章遽陳。可見避盈之志彌固。三十上懸車之請。古有是耶。夙宵存覆轍之虞。亦云慼矣。初飮泣而力懇。雖未允焉。卒聽言而曲憐。庶可從也。雖古昔君臣之契。而終始保全者難。李鄴侯之歸衡山。飄然烟霞外客。錢若水之辭樞密。展也神仙中人。斯稽舊章。庸副至願。廟謨國論。雖未得一一與聞。晝接朝參。亦自宜頻頻進對。嚮用未究而許丐閑之請。予將疇依。時虞方殷而無可弭之謀。罔知攸措。嗚呼。遐心克遂。其同裵晉公之辭榮。膚功旣成。何羨劉靑田之逃世。宜體眷遇之意。毋忘進退之憂。故玆敎示。想宜知悉。藝文提學黃景源製進
정조 3년
領議政金尙喆箚曰。伏以。臣居相職十餘年。涓埃莫效。國恩虛負。一可退也。年迫七旬。鍾漏不休。爲世笑罵。二可退也。疾病侵尋。陳力不能。三可退也。區區當退之義。前後陳懇。非不支離。月前呈告。庶冀究竟。自伏承予亦體諒之敎。奉持恩言。竊自謂人欲天從。而只緣臣忱誠淺薄。辭巽不固。一月二月。尙未蒙處分。日夕懊鬱。成一疾恙。顧今前都承旨臣洪國榮。乃以三十二歲之年。忽地乞休。一疏得請如國榮之身佩安危。義兼休戚。不可一日去朝者。何故納符前席。爲此便訣之計。匹馬西湖。遽作勇退之人。國榮之負殿下誠大矣。以殿下契遇之隆。倚毗之重。不唯不呵斥。乃反無少留難。殆若曲成其美者然。國榮之爲此請。殿下之許此請。實不免爲上下胥失之歸。臣於是。自不覺念國事。而浩歎撫身命而自悼。噫。臣之受知殿下。雖不及國榮。以其年則何如。以其職則何如。而在國榮則至遂懸車之願。在臣身則猶惜褫鞶之恩。臣固不足言。得不有歉於大聖人體下一視之仁乎。伊日筵席。乞解臣職之秦。竊想聖聰。亦或記有而垂憐矣。寒宵繞壁。不勝煩冤。披瀝腔血。流涕陳之。惟聖明俯垂哀矜。盡解臣本兼諸任。俾得優游散秩。歌詠聖澤。以卒終始生成之惠。答曰。省箚具悉卿懇。箚中云云。卿何庸過自深引乎。況今朝象之泮渙。無可言。尤豈可輔相辭退之時乎。予實爲卿惜之也。卿其體予慇懃之意。勿復控辭。卽起視事也。仍傳曰。此批答遣史官傳諭于領議政。
정조 3년
己亥九月二十八日。記事官姜彙鈺。義禁府。以兵曹行首執事文載奎。堂上軍官王道平。身爲將校昨春以後。飭敎何等嚴截。而軍卒之攔入者。不能禁飭罪。刑推得情。何如啓目。傳曰。卿等待明朝開坐。施威嚴問。期於得情爲良如敎。
정조 3년
己亥九月二十八日辰時。上御誠正閣。右承旨入侍時。右承旨徐有防。假注書徐鼎修。記事官徐龍輔李信祜。以次進伏訖。上曰。政官入來乎。有防曰。尙未入來矣。上曰。政官之如是違牌。有何意義乎。誠可怪也。上曰。注書出去。政官牌去來。連爲催促。可也。命退。諸臣以次退出。
정조 3년
己亥九月二十八日午時。上御誠正閣。同副承旨入侍時。同副承旨南鶴聞。假注書徐鼎修。記事官李信祜鄭東浚。以次進伏訖。上命書傳敎曰。吏曹參判牌去來勿爲呼望。又命書傳敎曰。亞銓謂以處義與三銓無異云。而七牌之下。又復違召。設有不可强之處義。到今徒損國體。此牌勿施。更爲申飭。使之入侍開政。又命書傳敎曰。殿座時急。何如是違牌乎。更卽牌招。又命書傳敎曰。政官之違召。至於六牌。決知其非無端如此。必有委折而然云。今於問啓之下。所對亦然矣。此則不可以違逋論也。況參判所執。不過以憂慨之意。不欲作此麻云。則此乃逡巡於文任事也。麻旣脫稿。臨軒時急。以文任牌招下敎。今無可論。置之。吏曹參判兪彦鎬。卽爲牌招。使之開政。又命書傳敎曰。殿座時刻已過。政官牌去來催促。入來與否知入。又命書傳敎曰。今則國體事面。不可一味猶豫。吏曹違牌堂上。一倂許遞。又命書傳敎曰。開政時急。行副司直李普行。吏曹參判除授。上曰。新除授吏曹參判。卽爲牌招開政。出榻敎又命書傳敎曰。吏曹參判先開政後謝恩。又命書傳敎曰。到今可謂時急。而銓官之連事違召。行政無期。寧不寒心。雖有下行之嘆。亦有可援之例。參判若復違牌不入。則當下入侍開政之命。若此而又復違牌。實有處義矛盾之嫌。吏曹參判李普行。從重推考。更卽牌招開政。又命書傳敎曰。侍臣不備。三司卽爲差出。使之先參班後謝恩。又命書傳敎曰。卿何不赴於今朝承候耶。意謂卿之坐而待漏。漏盡而入。日已高矣。迄不造朝。卿於是乎孤負予虛佇瞻望之思也。況今日行將頒麻。又何不早造乎。跂待之餘。不任虛徐。更此傳諭。嗚呼。卿雖以去就爲重。念保護之事。伸起居之禮。在卿道理。尤重於去就之重。卿之承候與否。何關於宣麻之前後耶。卿其諒悉事。使入侍史官傳諭于奉朝賀處。又命書傳教曰。時刻已過。待下敎詣閤。上曰。政院啓辭事。誠極駭然矣。如此不誠之事。雖於敵以下。猶不可爲之。況今日承宣。亦是朝鮮士夫。而乃爲此不誠之擧乎。都承旨去就。何關於諸承旨。而作此駭然之事乎。此啓辭還爲出給。可也。命退。諸臣以次退出。